Sodba Splošnega sodišča (tretji senat) z dne 9. oktobra 2018 – Multiconnect/Komisija

(Zadeva T‑884/16)

„Ničnostna tožba – Konkurenca – Koncentracije – Maloprodajni trg storitev mobilnih telekomunikacij in veleprodajni trg za dostop in izvor klica v Nemčiji – Prevzem družbe E-Plus s strani družbe Telefónica Deutschland – Sklep o razglasitvi združljivosti koncentracije z notranjim trgom in delovanjem Sporazuma EGP – Izvedba sklopa dokončnih zavez, ki se nanaša na neomrežne operaterje – Akti, zoper katere ni mogoče vložiti tožbe – Nedopustnost“

1. Ničnostna tožba – Izpodbojni akti – Pojem – Akti, ki ustvarjajo zavezujoče pravne učinke – Dopis Komisije, naslovljen na tožečo stranko, v katerem je razložen obseg obveznosti, ki jih je prevzelo tretje podjetje, da bi koncentracija postala združljiva z notranjim trgom – Izključitev (člen 263, četrti odstavek, PDEU) (Glej točke 26, 31, 32 in 35.)

2. Ničnostna tožba – Izpodbojni akti – Pojem – Akti, ki ustvarjajo zavezujoče pravne učinke – Dopis institucije (člen 263 PDEU) (Glej točko 36.)

3. Koncentracije podjetij – Pregled Komisije – Zaveze zadevnih podjetij, zaradi katerih lahko priglašena operacija postane združljiva z notranjim trgom – Možnost tretjih oseb, da pri Komisiji vložijo pritožbo zaradi kršitve obveznosti – Neobstoj (Uredba Sveta št. 139/2004; uredbi Komisije št. 773/2004, člen 7, in št. 802/2004) (Glej točki 38 in 39.)

4. Ničnostna tožba – Izpodbojni akti – Pojem – Akti, ki ustvarjajo zavezujoče pravne učinke – Presoja na podlagi objektivnih meril – Zavrnilni akt institucije – Presoja ob upoštevanju narave predloga, zaradi katerega je bil akt sprejet (člen 263 PDEU) (Glej točki 42 in 45.)

5. Ničnostna tožba – Pogoji dopustnosti – Izpodbojni akt – Neobstoj – Nedopustnost – Kršitev pravice do učinkovitega sodnega varstva – Neobstoj (člen 19 PEU; člena 263, četrti odstavek, in 267 PDEU; Listina Evropske unije o temeljnih pravicah, člen 47) (Glej točke od 48 do 51.)

6. Koncentracije podjetij – Pregled Komisije – Zaveze zadevnih podjetij, zaradi katerih lahko priglašena operacija postane združljiva z notranjim trgom – Merila (Uredba Sveta št. 139/2004, členi 2(2), 6(2) in 8(2)) (Glej točke od 52 do 56.)

7. Ničnostna tožba – Roki – Narava javnega reda – Izhodišče – Datum objave zadevnega akta – Pojem – Odločba, objavljena v celoti na spletnem mestu institucije in v skrajšani obliki v Uradnem listu Evropske unije – Vključitev (člen 263, šesti odstavek, PDEU) (Glej točke od 63 do 65.)

8. Sodni postopek – Roki za pritožbe – Prekluzija – Opravičljiva zmota – Pojem (Glej točki 72 in 77.)

Predmet

Predlog na podlagi člena 263 PDEU zlasti za razglasitev ničnosti domnevnih odločb Komisije, vsebovanih v elektronskih dopisih z dne 11. in 29. oktobra 2016 o izvajanju korektivnih ukrepov za neomrežne operaterje, določenih v dokončnih zavezah, ki so postale zavezujoče s Sklepom Komisije C(2014) 4443 final z dne 2. julija 2014 s katerim je bila koncentracija razglašena za združljivo z notranjim trgom in delovanjem Sporazuma EGP pod pogojem spoštovanja nekaterih zavez (zadeva M.7018 – Telefónica Deutschland/E-Plus).

Izrek

1. Tožba se zavrže.

2. Postopek s predlogi za intervencijo, ki sta ju vložili družbi Telefónica Deutschland Holding AG in Drillisch AG, se ustavi.

3. Družba Multiconnect GmbH nosi svoje stroške in stroške, ki jih je priglasila Evropska komisija.

4. Družba Telefónica Deutschland Holding nosi svoje stroške v zvezi s predlogom za intervencijo.